Návrh  na začatie stavby:

„Martin, rekonštrukcia budovy č. 35 - ubytovňa“

	Materiál je spracovaný na základe uznesenia vlády Slovenskej republiky č. 963/2004 k návrhu rozpočtu verejnej správy na roky 2005 až 2007 bod C.16 (Príloha č. 7, bod 2), v ktorom je uložené ministrom nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je 100 mil. Sk a viac. 

I.	Charakteristika objektu

Existujúca budova č. 35 sa nachádza v areáli kasárni 4. československej brigády – Martin  na pozemkoch vo vlastníctve Slovenskej republiky v správe Ministerstva obrany SR v katastrálnom území Martin – Záturčie, parcela 690, list vlastníctva č. 52. Objekt je štvorpodlažný (jedno podzemné podlažie a tri nadzemné podlažia) s obstavaným priestorom 29 434 m3. Situovaný je severojužným smerom so vstupom zo západnej strany. Budova bola postavená v roku 1953. Objekt je riešený v tvare písmena „U“ ako konštrukčný trojtrakt. Obvodové murivo je z plnej pálenej tehly, taktiež aj nosné a deliace steny. Stropné konštrukcie sú monolitické železobetónové rebrové. Vonkajšie omietky sú brizolitové, vnútorné omietky sú vápenné. Budova je zastrešená sedlovým krovom s plechovou krytinou. Spojovacie krčky majú plochú strechu s plechovou krytinou. Schodisko je betónové s liatym teracom. Dlažby na chodbách a v spoločných sociálnych zariadeniach sú z brúseného teraca, podlahy v kancelárskych priestoroch a v ubytovacích priestoroch sú kryté PVC. 
 
Súčasne využitie objektu je: 1. podzemné podlažie pre technologické účely (odovzdávacia stanica tepla pre vykurovanie a prípravu teplej úžitkovej vody je sprístupnená vnútorným schodiskom. Samostatné špecializované pracovisko sprístupnené schodiskom z vonkajšieho priestoru budovy), 1. nadzemné podlažie pre administratívne účely vojenského útvaru 1077 Martin (Poddôstojnícka akadémia), 2. a 3. nadzemné podlažie pre účely ubytovania vojakov povinnej služby. Podkrovné priestory sú nevyužité. 

Technický stav budovy je nevyhovujúci. Jednotlivé konštrukčné prvky sú značne opotrebované a niektoré sú už po dobe životnosti. Spodná časť stavby vykazuje známky účinkov zavlhnutia. Objekt je konštruovaný bez tepelnej izolácie, vonkajšie brizolitové omietky sú vekom zdegradované, nad vstupným portálom opadané, kovová strešná krytina je fyzicky opotrebovaná a vykazuje známky korózie. Podkrovie je znehodnotené poréznosťou strešnej krytiny a vtáčím trusom. Schodisko je vo veľkej miere otlčené, dlažby na chodbách a v sociálnych priestoroch vykazujú trhliny, PVC krytiny sú značne zdegradované. Okná v celom objekte sú drevené, dvojité, otváracie. V súčasnosti vykazujú značné deformácie a poškodenie hnilobným procesom. Vnútorne dvere sú vo veľkej miere zdeformované. Ústredné vykurovanie je morálne a fyzicky zastarané, bez regulácie, značne opotrebované s pôvodnými, čiastočne nefunkčnými radiátorovými kohútmi, potrubné rozvody a radiátory sú z časti zanesené vodným kameňom. Rozvod vody a vnútorná kanalizácia vykazuje známky opotrebovania a vysokej poruchovosti. Elektroinštalácia je opotrebovaná a nevyhovuje bezpečnosti prevádzky, STN a novým dispozičným požiadavkám.

II.	Ciele a dôvody výstavby

Cieľom rekonštrukcie je odstránenie nevyhovujúceho stavebno–technického stavu ubytovacích a administratívnych priestorov budovy a zabezpečenie sociálneho a technického zázemia pre celoročné ubytovanie profesionálnych vojakov vytvorením nového dispozičného riešenia ubytovacích priestorov tzv. bunkovým systémom v zmysle vyhlášky MZ SR                  č. 505/2002 Z. z., s prispôsobením podľa potrieb Poddôstojníckej akadémie v Martine. Ide o časovo neobmedzené ubytovanie 144 profesionálnych vojakov, frekventantov uvedenej akadémie a vytvorenie štandartných administratívnych priestorov s novým dispozičným riešením pre činnosť 67 pracovníkov. 

III.	Návrh riešenia

Navrhovaná stavba priestorovo rieši komplexnú rekonštrukciu existujúceho priestoru budovy s novým dispozičným riešením ubytovacích a administratívnych  priestorov.
	Celý objekt bude zateplený, vybavený v rámci technického zázemia zrekonštruovanou odovzdávacou stanicou tepla para/voda pre vykurovanie a prípravu teplej úžitkovej vody, ktorá bude napojená jestvujúcim parovodom z areálovej strednotlakovej kotolne. Bude vybudovaný nový vykurovací teplovodný rozvod s ekvitermickou reguláciou. V objekte bude realizovaný nový rozvod elektrickej inštalácie, štruktúrovanej kábeláže, rozvodu TV signálu, protipožiarnej signalizácie a signalizácie poplachového narušenia chránených priestorov. Vybuduje sa nový vnútorný rozvod vody a kanalizácie vrátane časti vonkajších prípojok. 
	V rámci rekonštrukcie budovy č. 35 sa na naplnenie uvedených cieľov zrealizujú nasledovné práce, ktoré zabezpečia dosiahnutie požadovaných parametrov:

1.	Príprava územia

Príprava územia bude realizovaná na ploche okolo navrhovanej rekonštrukcie budovy, ktorá bude slúžiť ako manipulačný ochranný priestor stavby. Príprava územia bude zahŕňať vybúranie spevnených plôch v trase prípojok inžinierskych sietí, odkopanie časti zeminy okolo základových konštrukcií budovy na realizovanie sanácie prieniku zemnej vlhkosti, vysušenie, doplnenie hydroizolácie a oddrenážovanie základovej škáry.

2.	Rekonštrukcia budovy

Objekt budovy č. 35 bude zrekonštruovaný v plnom rozsahu. Časti opotrebovaných konštrukčných prvkov budú vymenené. V nadväznosti na technológiu zateplenia, ktorá vyžaduje zarovnaný podklad, je nutné obmeniť znehodnotenú časť vonkajšej omietky v rozsahu cca 30% základovou omietkou, v plnom rozsahu budú vymenené okná, čím sa vytvoria priaznivé podmienky na zateplenie obvodového plášťa, stropu nad nevyužívateľným podkrovím a podláh na 1. nadzemnom podlaží. Strešná konštrukcia bude obmenená v nevyhnutnom rozsahu. 
Do priestorov v 1. podzemnom podlaží - odovzdávacej stanice (ďalej OST) bude vybudovaný nový vstup z vonkajšieho priestoru budovy. Bude obmenená celá opotrebovaná technológia OST za novú, so samostatným vývodom tepla pre kancelárske priestory a pre ubytovacie priestory. OST bude doplnená ekvitermickou reguláciou tepla. Ďalej budú zrekonštruované aj priestory oddeleného chráneného pracoviska, ktoré bude sprístupnené vnútorným schodiskom v budove. Na 1. nadzemnom podlaží bude v rámci nového dispozičného riešenia vybudovaných 42 kancelárií, jedna rokovacia, jedna brífingová a jedna plánovacia miestnosť, stanovište dozorného útvaru, 4 skladovacie miestnosti, hygienické a sociálne zariadenia (v členení zvlášť pre mužov a ženy), 2 miestnosti pre upratovacie účely, 2 čajové kuchynky, a špecializované chránené miestnosti. Na 2. nadzemnom podlaží bude       vybudovaných 24 ubytovacích buniek (v každej bunke budú ubytovacie priestory                             pre 3 ubytovaných vrátane sociálnej časti – samostatné WC + sprcha a umývadlo), 2 samostatné miestnosti kuchyniek pre ubytovaných, skladovacie priestory čistej a špinavej bielizne, sklady inventáru,  2 miestnosti pre spoločenské využitie, 2 miestnosti pre pranie, sušenie a žehlenie,                  2 miestnosti so 14 boxami na špinavú očistu, pohotovostné WC pre mužov, WC pre ženy so sprchou pre špinavú očistu, dva balkóny, ktoré budú využívané aj na očistu obuvi a komunikačné priestory. Na 3. nadzemnom podlaží budú vybudované totožné priestory ako na 2. nadzemnom podlaží. Podkrovné priestory nebudú využívané. V celej budove sa vybuduje nová elektroinštalácia, bleskozvod, rozvod teplej a studenej vody, kanalizácia, rozvod ÚK, štruktúrovaná kábeláž, rozvod TV signálu, protipožiarna signalizácia. Pre určené priestory bude vybudovaná signalizácia narušenia chránených priestorov, v súlade s požiadavkami  vyplývajúcimi zo zákona č. 215/2004 Z. z.. 
Splašková kanalizácia z budovy bude odvedená jestvujúcim areálovým kanalizačným zberačom DN 300 do mestskej verejnej kanalizácie. Odvedenie dažďovej vody zostane zachované.  

IV.	Finančné zabezpečenie

V zmysle zákona č. 254/1998 Z. z. o verejných prácach bol v roku 2004 spracovaný a schválený stavebný zámer, z ktorého vzišiel celkový náklad stavby v čiastke 93 327 tis. Sk bez DPH. K tejto cene je nevyhnutné pripočítať predpokladané náklady spôsobené valorizačnými vplyvmi, nárastom cien niektorých stavebných a konštrukčných materiálov do konca realizácie stavby v roku 2007 vo výške 6 196 tis. Sk, ktoré spolu s DPH  predstavujú celkový náklad verejnej práce v čiastke 118 432 tis. Sk. 

Rozpočet verejnej práce k stavebnému zámeru bez DPH:

a)	príprava verejnej práce		  	  		  			3 090 tis. Sk	
b)	stavebná časť						         		          77 456 tis. Sk	
c)	technologická časť			           			 		       0
d)	zariadenie staveniska		   	  		   			3 486 tis. Sk    
e)	predpokladané vyvolané investície				       		       0
f)	výkup pozemkov, odvody za vyňatie pôdy, patenty, licencie 	       		       0
g)	rozpočtová rezerva určená na 12 %						9 295 tis. Sk
h)	iné neuvedené investície						       		       0

Finančné prostriedky potrebné na realizáciu akcie sú naplánované v „Programovom pláne rezortu ministerstva obrany na roky 2005 – 2010“, pričom sa uvažuje s tým, že akcia bude v plnom rozsahu hradená z bežných výdavkov rozpočtovej kapitoly MO SR v rokoch 2005 až  2007.

Výber zhotoviteľa stavebných prác bude rezort Ministerstva obrany Slovenskej republiky zabezpečovať v súlade s ustanoveniami zákona Národnej rady Slovenskej republiky č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.